《送吴龙图仲庶赴江宁》
宋代·吕陶

方域开全晋，权纲委巨公。深仁吾所导，实惠尔常蒙。

旷阔归儒术，周流见治功。蠢生无不赡，豪利岂须笼。

金谷边屯锐，农桑汉地丰。颂声如响答，和气与春融。

天下殊庸冠，朝廷伟望隆。咨询怀旧德，付畀出清衷。

禁直图书近，庞恩屏翰崇。乡衣新粲锦，郡轼再凭熊。

自昔金陵盛，于今玉节雄。江山三国势，台殿六朝风。

地胜名区在，时移往事空。贡先淮甸入，化接海隅同。

封宇绥安外，烟波赋咏中。民瞻深系属，国论素探穷。

此日留藩镇，何时补上聪。钧衡须远业，药石仰真忠。

孰谓劳申伯，前知用弱翁。南归勿迟久，登弼代天工。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。